ועדת העבודה, הרווחה והבריאות, כנסת 18, פרוטוקול מספר 338, 2010-08-23 09:30

רחל אדטו: בוקר טוב.

רחל אדטו: אנחנו נתחיל את הישיבה המיוחדת שהתכנסה בפגרה, על מנת לאשר את שינוי שיעור התגמולים, צו נכי המלחמה בנאצים, ונתחיל קודם בנושא הוראת השעה.

רחל אדטו: אנחנו מתחילים בצו נכי מלחמה בנאצים (שינוי שיעור התגמולים)(הוראת שעה), התש"ע-2010, כאשר הוראת השעה מדברת על שינוי התאריך, שיחול החל מה-1 לאוקטובר 2009, ל-31 למרץ 2010.

רחל אדטו: לפני שאני אעבור על כל הסעיפים שמנויים בהוראת השעה, אני רוצה לשאול את משרד האוצר אם יש לו הערות לגבי הנוסח המוצע.

עפרה רוס: לא, מקובל עלינו.

רחל אדטו: זה הנוסח שלכם, ברור, אבל אם יש עוד משהו שיש להאיר את עינינו בנושא הזה כאן?

עפרה רוס: ממש לא.

אייל לב-ארי: אפשר בבקשה רק לפרט את הסכומים שאתם מעדכנים, מה זה היום משכורת של דרגה 17 בדירוג המנהלי, דרגה 22 ודרגה 20, רק כדי שתהיה אוריינטציה למי שירצה לדעת בדיוק באיזה סכום מדובר?

אייל לב-ארי: כי אנחנו מדברים כל הזמן על אחוזים שנגזרים מאותן דרגות.

סופי כהן-לבלוביץ: דרגה 17 של הדירוג המנהלי, שזה התגמול העיקרי, מאוקטובר 2009 עולה מ-3,700 לבערך 4,000, 100%; דרגה 22, שזה תגמול נצרך, מ-7,200 עולה ל-,7600; דרגה 20, שזה תגמול נזקק, מ-4,300 עולה ל-4,500 בערך.

רחל אדטו: נתחיל להקריא את הצו ואחר כך אנחנו נצביע.

רחל אדטו: אם יהיו עוד חברי כנסת, הם ייכנסו, ואם לא, תהיה לי הפריבילגיה להצביע לבד.

אייל לב-ארי: (מקריא): 'צו נכי המלחמה בנאצים (שינוי שיעור התגמולים)(הוראת שעה), התש"ע-2010'.

אייל לב-ארי: 'בתוקף סמכותי לפי סעיף 5 לחוק נכי המלחמה בנאצים, התשי"ד-1954 (להלן- החוק) ובאישור ועדת העבודה, הרווחה והבריאות של הכנסת, אני מצווה לאמור:'     'הוראת שעה.

אייל לב-ארי: (1) בתקופה שמיום י"ג בתשרי התש"ע, 1 באוקטובר 2009 עד יום ט"ז בניסן, התש"ע, 31 במרס 2010, יראו כאילו; (1) בסעיף 1 לחוק, בהגדרה 'השכר הקובע', במקום 129.5% בא 130.2%; (2) סעיף 4(ב)(ג) לחוק, במקום 51.3% בא 51.6%, במקום 75% בא 75.4%, במקום 106.8% בא 107.3%, ובמקום 138.4% בא 139.1%; (3) בסעיף 4(ג)(א) לחוק, במקום 157.8% בא 158.6%; (4) בסעיף 4(ד)(א) לחוק, במקום 103.23% בא 103.75%, במקום 106.37 בא 106.91% ובמקום 117.6% בא 118.19%; (5) בסעיף 13(א)(ב) לחוק, במקום 117.6% בא 118.19%; (6) התגמול לבן זוג של נכה נזקק שנפטר, אשר היה זכאי לתגמול לפי סעיף 13(א)(ב) לחוק, כנוסחו ערב תחילתו של חוק נכי המלחמה בנאצים, תיקון מספר 11, התשמ"ג-1983: (א) לנכה שדרגת נכותו מ-10% עד 18%- 103.75% מן המשכורת המשתלמת לעובד המדינה שדרגת משכורתו היא 20 של הדירוג המנהלי; (ב) לנכה, שדרגת נכותו מ-19% עד 39%, 106.91% מן המשכורת כאמור; (ג) לנכה שדרגת נכותו מ-40% עד 49%, 118.19% מן המשכורת כאמור'.

רחל אדטו: המספרים בדוקים?

רחל אדטו: אין טעות דפוס?

עפרה רוס: הכל בסדר.

רחל אדטו: אני מעלה להצבעה.

רחל אדטו: אושר.

רחל אדטו: הוראת שעה - אושרה

אייל לב-ארי: (מקריא): 'צו נכי המלחמה בנאצים (שינוי שיעור התגמולים)(תיקון מס' 2), התש"ע-2010'.

אייל לב-ארי: 'בתוקף סמכותי, לפי סעיף 5 לחוק נכי המלחמה בנאצים, התשי"ד-1954 (להלן- החוק) ובאישור ועדת העבודה, הרווחה והבריאות של הכנסת, אני מצווה לאמור:'     'קביעת שיעור השכר הקובע: (1) בסעיף 1 לחוק בהגדרת השכר הקובע, במקום 129.5% יבוא 131.5%'.

אייל לב-ארי: 'קביעת שיעור תגמול למחוסר פרנסה: (2) בסעיף 4(ב)(ג) לחוק, במקום 51.3% יבוא 52.1%, במקום 75% יבוא 76.1%, במקום 106.8% יבוא 108.4% ובמקום 138.4% יבוא 140.5%'.

אייל לב-ארי: 'תגמולים מיוחדים.

אייל לב-ארי: (3) בסעיף 4(ג)(א) לחוק, במקום 157.8% יבוא 160.2%'.

אייל לב-ארי: 'תגמול לנזקק.

אייל לב-ארי: (4) בסעיף 4(ד)(א) לחוק, במקום 103.23% יבוא 104.8%, במקום 106.37% יבוא 107.99%, במקום 117.6% יבוא 119.39%'.

אייל לב-ארי: 'תגמולים אחרי פטירתו של נכה.

אייל לב-ארי: (5) בסעיף 13(א)(ב) לחוק, במקום 117.6% יבוא 119.39%'.

אייל לב-ארי: 'תגמולים אחרי פטירתו של נכה נזקק.

אייל לב-ארי: (6) תגמול לבן זוג של נכה נזקק שנפטר, אשר היה זכאי לתגמול לפי סעיף 13(א)(ב) לחוק, כנוסחו ערב תחילתו של חוק נכי המלחמה בנאצים (תיקון מס' 11), התשמ"ג-1983: (1) נכה שדרגת נכותו מ-10% עד 18%, 104.8% מן המשכורת המשתלמת לעובד המדינה שדרגת משכורתו היא 20 של הדירוג המנהלי; (2) לנכה שדרגת נכותו מ-19% עד 39%, 107.99% מן המשכורת כאמור; (3) לנכה שדרגת נכותו מ-40% עד 49%, 119.39% מן המשכורת כאמור'.

אייל לב-ארי: 'תחילה.

אייל לב-ארי: (7) תחילתו של צו זה ביום י"ז בניסן התש"ע, 1 באפריל 2010'.

רחל אדטו: לפני שאני מעלה להצבעה, לברר שלא נפלה טעות סופר, טעות דפוס.

רחל אדטו: טוב.

רחל אדטו: אוקי, הצבעה, פה אחד.

רחל אדטו: אושר - פה אחד         אנחנו עוברים לסעיף השלישי שאותו אנחנו צריכים לאשר, אלה הם תקנות נכי מלחמה בנאצים (טיפול רפואי)(הוראת שעה).

רחל אדטו: משרד האוצר, יש לכם מה להוסיף על מה שכתוב פה?

רחל אדטו: לשכה משפטית?

רחל אדטו: בסדר.

אייל לב-ארי: אתם יכולים רק להסביר את המשמעות של תקנה 14(א), למה היא מתייחסת?

אייל לב-ארי: כדי שיהיה לפרוטוקול.

סופי כהן-לבלוביץ: בטיפול הרפואי בעצם מדובר על האשפוזים של נכי מלחמה, שעל פי התעריף הזה אנחנו משלמים בגין אותם ניצולים.

רחל אדטו: בסך הכל כל ניצולי השואה מכוסים על ידי חוק ביטוח בריאות ממלכתי ועל ידי קופות חולים.

סופי כהן-לבלוביץ: לא, אנחנו מוחרגים.

סופי כהן-לבלוביץ: ניצולי שואה שמוכרים על פי חוק נכי המלחמה בנאצים, בחוק ביטוח בריאות ממלכתי אנחנו מוחרגים בגין המחלות המוכרות ואנחנו משלמים על הטיפול הרפואי.

רחל אדטו: ואז בית החולים מקבל לפי תעריף נפרד, תשלום אחר מאשר מקבל---

סופי כהן-לבלוביץ: זה פחות או יותר כמו משרד הבריאות, אין שוני בתעריפים.

רחל אדטו: השאלה שלי היא, בתור מנהלת בית חולים לשעבר, בית חולים מגיש חשבון אחר לגוף אחר עבור אשפוז אנשים שמוכרים כנפגעים או נכי השואה?

רחל אדטו: בית חולים מגיש חשבונות נפרדים, או שאותו חשבון מוגש לקופת חולים?

רחל אדטו: איך זה מתנהל בפועל?

עפרה רוס: בגין מחלות מוכרות, המחלות שלנו, זה תלוי, לא תמיד כל המחלה מוכרת.

עפרה רוס: זה תלוי במחלה, אם היא מוכרת או לא מוכרת, כולה או חלקה, ורק אז, באותם מקרים בודק הרופא הראשי שלנו ומחליט אם לאשר או לא לאשר.

רחל אדטו: תני לי דוגמה.

רחל אדטו: את יכולה?

רחל אדטו: אני לומדת עכשיו משהו חדש, הרבה שנים לא ידעתי, זה לא קשור, אבל אם כבר יש את מי לשאול.

עפרה רוס: לתת לך הסבר בפורום הזה?

עפרה רוס: אני מוכנה לתת לך הסבר---

רחל אדטו: זה ייקח עוד שתי דקות מהפורום הזה.

עפרה רוס: בגין המחלות המוכרות שלנו, לנו יש את האחריות כלפי ניצולי השואה שמקבלים בגין המחלות המוכרות שלנו.

עפרה רוס: לא תמיד מוכרת כל המחלה, לפעמים מוכר חלק מהמחלה, ואז אנחנו אלה שמשלמים את האשפוז.

רחל אדטו: אני מניחה שעיקר הבעיה זה בעיות נפשיות, כי אין לזה כיסוי לפי חוק ביטוח בריאות ממלכתי.

עפרה רוס: נכון.

רחל אדטו: זאת התשובה?

רחל אדטו: אנחנו מדברים על בריאות הנפש?

עפרה רוס: נכון.

רחל אדטו: האם אתם אמורים להיות חלק מהרפורמה לבריאות הנפש, או שאת לא יודעת?

עפרה רוס: עדיין אני לא יודעת.

אייל לב-ארי: (מקריא): 'תקנות נכי המלחמה בנאצים (טיפול רפואי)(הוראת שעה), התש"ע-2010'.

אייל לב-ארי: 'בתוקף סמכותי, לפי סעיפים 24 ו-27 לחוק נכי המלחמה בנאצים, התשי"ד-1954, ובאישור ועדת העבודה, הרווחה והבריאות של הכנסת, אני מתקין תקנות אלה:'     'הוראת שעה.

אייל לב-ארי: (1) בתקנה 14(א)(א)(1) לתקנות נכי המלחמה בנאצים (טיפול רפואי), התשט"ו-1955, בתקופה שמיום י"ג בתשרי התש"ע, 1 באוקטובר 2009, עד יום ט"ז בניסן התש"ע, 31 במרס 2010, יראו כאילו במקום 138.4% בא 139.1%, ובמקום 106.8% בא 107.3%'.

רחל אדטו: יש הערות?

רחל אדטו: טוב.

רחל אדטו: אני מעלה להצבעה.

רחל אדטו: התקבל.

רחל אדטו: אושר.

אייל לב-ארי: (מקריא): 'תקנות נכי המלחמה בנאצים (טיפול רפואי)(תיקון מס' 2), התש"ע-2010'.

אייל לב-ארי: 'בתוקף סמכותי, לפי סעיפים 24 ו-27 לחוק נכי המלחמה בנאצים, התשי"ד-1954, ובאישור ועדת העבודה, הרווחה והבריאות של הכנסת, אני מתקין תקנות אלה:'     'תיקון תקנה 14(א).

אייל לב-ארי: (1) תקנה 14(א)(א)(1) לתקנות נכי המלחמה בנאצים (טיפול רפואי), התשט"ו-1955, במקום 138.4% יבוא 140.5%, ובמקום 106.8% יבוא 108.4%'.

אייל לב-ארי: 'תחילה.

אייל לב-ארי: תחילתן של תקנות אלה ביום י"ז בניסן התש"ע, 1 באפריל 2010'.

רחל אדטו: יש הערות?

רחל אדטו: לא. אני מעלה להצבעה.

רחל אדטו: התקבל.

רחל אדטו: אושר.

רחל אדטו: אני מודיעה בזה שאישרנו את הבקשה לעדכן את צו נכי המלחמה בנאצים (שינוי שיעור התגמולים)(הוראת שעה), ואת ארבעת הסעיפים הנוספים.

רחל אדטו: אני מקווה שהתשלום אכן יתקבל ערב החג.

אריאלה מלכה: תודה רבה.

רחל אדטו: חג שמח, שנה טובה והרבה בריאות.